Dansk Boldspil-Union (DBU) har bekræftet, at Danmark stiller med et alternativt landshold i kampen mod Slovakiet. Spillerne er lettet fra Roskilde.

Der er kommet luft under vingerne på et fly fyldt med spillere, der pludselig er steget højt i fodboldhierarkiet.

Tirsdag eftermiddag lettede det alternative danske fodboldlandshold fra Roskilde Lufthavn med dele af DBU's sportslige ledelse til venskabskampen på udebane mod Slovakiet.

Inden flyets afgang var der udsyn til det yderste af flyet, efter at der i første omgang var parkeret en enkelt brandbil for at blokere for udsynet. Efter 20 minutters tid blev der så parkeret endnu en brandbil, så hele udsynet til flyet var spærret, så ingen kunne se, hvem der gik ombord på flyet.

Dansk Boldspil-Union (DBU) har bekræftet, at Danmark stiller med et alternativt landshold i kampen mod Slovakiet. De letter snart fra Roskilde. Video: TV 2 SPORT

Det er dog blevet bekræftet af DBU, at John Faxe Jensen bliver ansvarlig landstræner for det alternative landshold. Ligeledes har Skovshoved-spilleren Daniel Holm lagt en video op på sin Instagram-profil, hvor han er på vej ind i flyet mod Slovakiet.

Daniel Holm på vej ind i landsholdets fly. Foto: Instagram/Daniel Holm

Ligeledes lykkedes det for Ritzau Scanpixs fotograf at fange et glimt af enkelte spillere på vej mod flyet.

DBU bekræfter landskamp med alternativt landshold

Mens det fortsat er uvist, hvem alle 23 spillere bliver til landskampen mod Slovakiet, har Dansk Boldspil-Unions formand, Jesper Møller, bekræftet over for TV 2 SPORT, at landskampen bliver gennemført med et alternativt landshold af frygt for repressalier fra det europæiske fodboldforbund UEFA.

- UEFA har givet os en betinget dom for et år siden i forbindelse med kvindelandsholdet, så vi er nødt til at finde nogle spillere, der vil stille op, så vi kan gennemføre kampene, fordi ellers så risikerer vi, at UEFA kommer med den store kølle, og så får vi for alvor ballade og krise, siger Jesper Møller.

John Faxe Jensen boarder flyet i Roskilde lufthavn, tirsdag den 4. september 2018, for at rejse til Slovakiet. Foto: Claus Bech Mads Claus Rasmussen / Ritzau Scanpix

DBU har efter koordineret indsats med UEFA søgt efter at stille det stærkest mulige landshold efter omstændighederne, hvor flere spillere har meldt sig interesseret i landskampen.

- Alene i morges modtog vi 200 henvendelser fra folk i Danmarksserien, som gerne ville spille. På det tidspunkt var vi i land med spillere fra 1. og 2. divison, siger DBU’s administrerende direktør, Claus Bretton-Meyer.

Danmark møder Slovakiet onsdag aften klokken 20.45.